31994R3175
L 335/54
JURNALUL OFÍCIAL AL UNIUNII EUROPENE
REGULAMENTUL (CE) NR. 3175/94 AL COMISIEI
din 21 decembrie 1994
de stabilire a normelor de aplicare a regimului specific de aprovizionare cu produse cerealiere a insulelor mici din Marea Egee și de stabilire a bilanțului estimativ de aprovizionare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 de stabilire a unor măsuri specifice pentru insulele mici din Marea Egee referitoare la anumite produse agricole (1), modificat de Regulamentul (CE) nr. 822/94 al Comisiei (2), în special articolul 4,
întrucât Regulamentul (CEE) nr. 2958/93 al Comisiei (3) stabilește modalitățile comune de aplicare a regimului specific de aprovizionare a insulelor mici din Marea Egee cu anumite produse agricole;
întrucât, pentru a ține cont de practicile comerciale specifice sectorului cerealelor se impune stabilirea unor modalități complementare sau de derogare de la dispozițiile Regulamentului (CEE) nr. 2958/93;
întrucât, în temeiul articolului 2 din Regulamentul (CEE) nr. 2019/93 se impune stabilirea bilanțului estimativ de aprovizionare cu produse cerealiere pentru insulele mici din Marea Egee pentru anul 1995; întrucât acest bilanț poate fi revizuit în cursul anului în funcție de evoluția necesarului insulelor mici;
întrucât, pentru a asigura o gestionare eficientă a regimului de aprovizionare se impune stabilirea unui calendar pentru depunerea cererilor de certificate și determinarea perioadei de valabilitate a certificatelor de ajutor;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
În temeiul articolului 2 din Regulamentul (CEE) nr. 2019/93, bilanțul estimativ de aprovizionare a insulelor mici din Marea Egee cu produse cerealiere provenite din Comunitate pentru anul 1995 este cel prezentat în anexa la prezentul regulament.
Articolul 2
Valabilitatea certificatelor de ajutor expiră în ultima zi a celei de-a doua luni de la luna emiterii.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1994.